Тргнувајќи од надлежностите на Агенцијата за аудио и аудиовизуелни медиумски услуги да ја поттикнува слободата на изразување и да се грижи за заштита на интересите на граѓаните во областа на аудио и аудиовизуелните медиумски услуги од член 6 став 1 алинеи 2 и 7 од Законот за аудио и аудиовизуелни медиумски услуги - ЗААВМУ („Службен весник на Република Македонија“ бр. 184/13, 13/14, 44/14, 101/14, 132/14, 142/16 и 132/17),

Имајќи предвид дека радиодифузерите при вршењето на дејноста треба да ги почитуваат начелата за објективно и непристрасно прикажување на настаните со еднаков третман на различните гледишта и мислења и овозможување на слободно оформување на мислењето на публиката за одделни настани и прашања и за самостојност, независност и одговорност на уредниците, новинарите и другите автори при создавањето на програмите и креирањето на уредувачката политика од член 61 став 1 алинеи 9 и 13 од ЗААВМУ,

Водејќи сметка дека за референдум може да се води јавна пропаганда која мора да заврши најдоцна 48 часа пред денот на гласањето, согласно член 12 од Законот за референдум и други облици на непосредно изјаснување на граѓаните („Службен весник на Република Македонија“ бр.81/05),

Имајќи предвид дека Законот за референдум и други облици на непосредно изјаснување на граѓаните не го уредува медиумското претставување на радијата и телевизиите,

Советот на Агенцијата, на \_\_ август 2018 година, донесе:

**ПРЕПОРАКИ**

**ЗА МЕДИУМСКО ПРЕТСТАВУВАЊЕ ЗА ВРЕМЕ НА РЕФЕРЕНДУМ**

**I. ОСНОВНИ НАЧЕЛА**

1. Прeпораките се однесуваат на јавната пропаганда за референдум и други облици на нeпосредно изјаснување на граѓаните, како и на референдумскиот молк.
2. Радиодифузерите ќе го покриваат референдумот во согласност со одредбите и принципите утврдени со Законот за аудио и аудиовизуелни медиумски услуги, со Законот за референдум и други облици на непосредно изјаснување на граѓаните, и со овие Препораки.
3. Основа за програмските и за деловните ангажмани на сите радиодифузери, кои ќе го покриваат референдумот треба да бидат начелата за праведно, избалансирано и непристрасно медиумско претставување на заинтересираните страни во референдумот („за“ или „против") и да обезбедат можност граѓаните да добијат што поразновидни правни, политиколошки, политички и други ставови.
4. Заинтересирани страни во референдумот („за“ или „против") се иницијативите кои водат јавна пропаганда во врска со референдумот.
5. Покривањето на референдумот треба да се заснова на: висок степен на уредувачка самостојност, независност на медиумите, професионална етика и интегритет на новинарите.
6. Управителот и/или главниот и одговорен уредник во секој од радиодифузерите, треба да ги запознаат со содржината на овие Препораки сите лица вклучени во подготовката и реализацијата на програмите поврзани со референдумот.
7. Програмите на радиодифузерите наменети за референдумот, не смеат да фаворизираат која било од заинтересираните страни во референдумот, а радиодифузерите треба да обезбедат еднакви услови за пристап до своите програми.
8. Радиодифузерите не смеат да објавуваат информации и пораки со кои се загрозува националната безбедност, се поттикнува насилно уривање на уставниот поредок на РМ, се повикува на воена агресија или на оружен конфликт, се поттикнува или шири дискриминација, нетрпеливост или омраза врз која било основа забранета со закон.
9. Уредници, новинари, водители на програма и презентери, ангажирани во подготвување програми на радиодифузерите не смеат да учествуваат во јавната пропаганда во врска со референдумот. Доколку се определат да учествуваат во вакви активности, нивниот ангажман во програмите на радиодифузерите треба да мирува до завршување на референдумот.

**II. РЕФЕРЕНДУМОТ НИЗ ОДДЕЛНИТЕ ВИДОВИ ПРОГРАМИ**

***Дневноинформативни емисии*** *(вести, дневници)*

1. Известувањето за референдумот во дневноинформативните емисии треба да биде точно (вистинито), навремено и разбирливо.
2. Известувањето од активностите поврзани со јавната пропаганда што ќе ја водат заинтересираните страни во референдумот, радиодифузерите треба да го прават на правичен, избалансиран и непристрасен начин.
3. Известувањето не треба да биде наметливо и сугестивно. На слушателите и на гледачите треба да им се понуди проширена и професионално оформена информативна содржина која ќе им нуди елементи за изградување на сопствено мислење и однесување.
4. Коментарите што се објавуваат во дневноинформативните емисии треба да бидат потпишани од автор-новинар или од редакцијата, дури и кога се преземени од независен коментатор или од новинар и редакција од друг медиум.
5. Кога се реализираат новинарски анкети за мислењето на граѓаните поврзани со референдумот потребно е да се обезбеди коректен пристап, професионални критериуми и да се води сметка да се претстават различни мислења меѓу анкетираните.
6. Не треба да се објавуваат резултати од други ненаучни и нерепрезентативни сондирања на јавното мислење како што се: гласање на гледачи или на слушатели преку телефон (телевоутинг), анкети спроведени преку интернет, анкети спроведени врз нерепрезентативен примерок и со сугестивни прашања.
7. При објавувањето резултати од испитувања на јавното мислење во дневно-информативните емисии треба да се почитувааат правилата и роковите опфатени во глава III од овие Препораки.

***Посебни информативни програми***

*(дебати и соочувања, интервјуа, актуелно-информативни програми, актуелно-информативни програми со документаристички пристап, тематски специјализирани информативни програми, програми наменети за информирање на граѓаните за начинот и техниките на гласање во врска со референдумот)*

1. Радиодифузерите треба да ги почитуваат правилата за избалансираност, правичност и непристрасност и во посебните информативни програми и на заинтересираните страни во референдумот да им обезбедат еднакви услови за пристап до нив.
2. Во дебатните емисии новинарите треба да обезбедат фер-услови во кои нема да се нарушува дигнитетот на учесниците во дебатата и на самата дебата.
3. Посебните информативни програми не смеат да се користат како облици на платена јавна пропаганда.
4. При објавување резултати од испитувања на јавното мислење во посебните информативни програми, треба да се почитуваат правилата и роковите опфатени во глава III од овие Препораки.

***Други видови програми***

*(емисии со забавна и со образовна функција, опфатени со „Упатството за класификација на видовите аудиовизуелни и аудио програми“, како и емисиите чија примарна целна група се деца и/или младинци)*

1. Доколку носители на јавни функции или претставници на некоја од заинтересираните страни се појавуваат во други видови програми, тогаш нивното учество не смее да биде во функција на јавна пропаганда поврзана со референдумот.
2. Доколку јавно познати личности, вклучени во јавна пропаганда поврзана со референдумот, гостуваат или непосредно учествуваат во продукцијата на други видови програми, тогаш тоа не смее да биде во функција на јавна пропаганда поврзана со референдумот.

**III. ОБЈАВУВАЊЕ РЕЗУЛТАТИ ОД ИСПИТУВАЊА НА ЈАВНОТО МИСЛЕЊЕ**

1. При објавувањето резултати од испитувања на јавното мислење во врска со референдумот, радиодифузерот е должен да ги наведе следниве податоци:
* името на нарачателот на испитувањето;
* името нa институцијата што го спровела испитувањето;
* периодот кога е спроведено испитувањето;
* применетата методологија;
* големината на испитаниот примерок.
1. Резултати од испитувања на јавното мислење во врска со референдумот може да се објавуваат најдоцна пет дена пред датумот одреден за гласањето.

**IV. ПОСЕБНИ ОБВРСКИ НА ЈАВНИОТ РАДИОДИФУЗЕН СЕРВИС**

1. Покрај општите принципи и обврски од овие Препораки што се однесуваат на сите радиодифузери, за Јавниот радиодифузен сервис важат и следниве дополнителни обврски:
* Во информативните програми наменети за информирање на гласачите Јавниот радиодифузен сервис треба да обезбеди сеопфатно, детално и практично едуцирање на јавноста за законската регулатива поврзана со референдумот, за содржината на референдумското прашање и за начинот и техниката на гласање;
* Најмалку една дневноинформативна емисија, емитувана во ударен термин, треба да ја направи достапна и за лицата со оштетен слух;
* Дел од посебните информативни програми посветени на референдумот треба да ги направи достапни и за лицата со оштетен слух;
* Не смее да емитува платена јавна пропаганда.

**V. ПРАВО НА ОДГОВОР ИЛИ ИСПРАВКА**

1. Секоја од заинтересираните страни во референдумот, има право да побара од радиодифузер да објави исправка или одговор на објавена информација во која се наведуваат неточни податоци, а со кои биле повредени нивните права или интереси, во согласност со постапката утврдена во Законот за медиуми.

**VI. ПЛАТЕНА ЈАВНА ПРОПАГАНДА**

1. Радиодифузерите треба да создадат услови за еднаков пристап на заинтересираните страни во референдумот до облиците на платена јавна пропаганда (рекламни спотови, соопштенија, огласи, музички спотови што функционираат како химни на заинтересираните страни во референдумот, снимки од митинзи, средби и други настапи на заинтересираните страни во референдумот што се емитуваат за паричен надоместок).
2. Радиодифузерите треба да донесат ценовник за платена јавна пропаганда, да го достават до Агенцијата за аудио и аудиовизуелни медиумски услуги и до другите надлежни институции според Изборниот законик, и најмалку два пати да го објават на својата програма.
3. Цените на услугите за платена јавна пропаганда треба да бидат исти за заинтересираните страни во референдумот и не треба да се менуваат од денот на донесување на ценовниците до завршувањето на референдумот.
4. Платената јавна пропаганда треба да се емитува во рамките на законските лимити за рекламирање од 12 (дванаесет) минути на реален час, утврдени во член 100 од Законот за аудио и аудиовизуелни медиумски услуги.
5. Радиодифузерите не смеат да отстапуваат дополнително време за платени облици на јавна пропаганда, од законски дозволените лимити за рекламирање.
6. Секоја од заинтересираните страни во референдумот може да откупи најмногу половина од вкупното време за рекламирање на реален час емитувана програма.
7. Платената јавна пропаганда треба да биде јасно одвоена од програмите на радиодифузерите и од другите рекламни пораки и видливо означена како платена јавна пропаганда.
8. Во сите облици на платена јавна пропаганда, нарачателот мора да биде јасно означен за цело времетраење на платената јавна пропаганда.
9. За содржината на емитуваните облици платена јавна пропаганда одговараат нивните нарачатели.
10. Во платената јавна пропаганда не смеат да учествуваат малолетници.
11. Радиодифузерите треба да го одбијат емитувањето платена јавна пропаганда доколку со неа се загрозува националната безбедност, се поттикнува насилно уривање на уставниот поредок на РМ, се повикува на воена агресија или на оружен конфликт, се поттикнува или шири дискриминација, нетрпеливост или омраза врз која било основа забранета со закон, или доколку во платената јавна пропаганда се врши злоупотреба на децата за политички цели.
12. Платена јавна пропаганда не може да се емитува во: дневно-информативни емисии, во посебните информативни програми, како и за време на директни преноси на верски, спортски, културни, забавни и други настани.
13. Платена јавна пропаганда не може да се емитува во текот, непосредно пред и по емисиите чија примарна целна група се деца и/или младинци.

**VII. РЕФЕРЕНДУМСКИ МОЛК**

1. Референдумскиот молк започнува 48 часа пред денот на гласањето и завршува со затворањето на гласачките места, во 19.00 часот.
2. Радиодифузерите и за време на молкот продолжуваат да известуваат за настаните од општествениот живот, вклучувајки го и референдумот како најзначаен политички настан.
3. Сите облици јавна пропаганда поврзана со референдумот мора да завршат најдоцна 48 часа пред денот на гласањето.
4. При известувањето во деновите на референдумскиот молк ќе се смета дека медиумите го прекршиле молкот доколку емитуваат, односно објават какви било информации, фотографии, аудио и аудиовизуелни материјали поврзани со или во кои учествуваат претставници на заинтересираните страни; какви било облици на медиумско известување кои се отворено или прикриено во функција на нечија јавна пропаганда и можат да влијаат врз одлуката на гласачите; податоци со кои го откриваат идентитетот на претставници на заинтересираните страни вклучени во инциденти или други неправилности на денот на гласањето како и изјави од претставници на заинтересираните страни во референдумот и од носители на функции во органите на власта.
5. Во текот на референдумскиот молк, за да се избегне какво било влијае врз самостојната одлука на граѓаните, радиодифизерот е должен посебно да внимава на следново:
* вестите, извештаите, изјавите, соопштенијата, интервјуата како и коментарите и подвидовите на тој жанр, како облици на информативна и на аналитичка обработка на темите, настаните и на случувањата поврзани со референдумот - не смеат да истакнуваат извори на информации ниту од страната на овластените предлагачи ниту од која било заинтересирана страна во референдумот;
* на денот на гласањето, официјалните соопштенија или снимените изјави од овластени предлагачи или од некоја од заинтересираните страните во референдумот, радиодифузерот смее да ги емитува само по затворењето на гласачките места, односно по 19.00 часот;
* за да не бидат редакциите и новинарите - намерно или ненамерно - искористени за вршење јавна пропаганда поврзана со референдумот, посебно внимание треба да им се посвети на можните злоупотреби на изворот на информациите, пред сè во смисла на – известување од конструирани инциденти, односно - известувањето за референдумот треба да произлегува од официјални извори на информирање, определени со „Законот за референдум и други облици на непосредно изјаснување на граѓаните“ како – „Органи за спроведување на референдум“ (Државната изборна комисија; Општинските изборни комисии; и Избирачките одбори).
1. За официјални извори на информации се сметаат и акредитираните домашни и странски набљудувачи кои не се поврзани со заинтересираните страни во реферндумот.
2. Во случај на известување од облици на попречување на гласањето (физички, вербални инциденти, и слични прекршувања), покрај горенаведените, за официјален извор се смета и Министерството за внатрешни работи. Известувањето за ваквите случаи на денот на гласањето, треба да се придржува до етичноста на претпоставката за невиност, односно во новинарските извештаи објавувани до 19.00 часот, не треба да се открива идентитетот на извршителот на потенцијалното казниво дело.

**Агенција за аудио и аудиовизуелни медиумски услуги**

**­­**